《猗猗堂下竹》
宋代·孔武仲

猗猗堂下竹，我来初萌芽。
生意甚蹇薄，才能出泥沙。
狂霖一夕甚，霹雳连轰车。
回首未几日，其成何速耶。
修然数尺高，秀色蔚以佳。
余阴过盆池，喜跃见鱼鲑。
乃知地道敏，不待岁月赊。
念彼远游子，联翩入京华。
势利勇奔趋，被服争豪奢。
外虽逐喜好，顾盼相陵夸。
中乃昏智识，有损无增加。
曾竹之不如，徙比草木花。
经风已簸落，枯槁良可嗟。
而我方涉世，浩渺无津涯。
因竹亦自悟，慨歌窗日斜。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著甚郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。